УсакIуэм и фэеплъыр ягъэлъапIэ
Къэбэрдей-Балъкъэрым и цIыхубэ усакIуэ, Социалист Лэжьыгъэм и ЛIыхъужь, Горький Максим и цIэр зезыхьэ Къэрал саугъэтыр зыхуагъэфэща КIыщокъуэ Алим и фэеплъ пэкIу, усакIуэр дунейм щехыжа махуэм ирихьэлIэу, щIышылэм и 29-м екIуэкIащ. КIыщокъуэ Алим и цIэр зезыхьэ уэрамым тет и фэеплъым деж, хабзэ хъуауэ, илъэс къэс щызэхуос абы и гуащIэр зылъытэхэр, адыгэ литературэм и классикыр ягу къыщагъэкIыж.
ЗэIущIэр къызэIуихащ Къэбэрдей-Балъкъэрым щэнхабзэмкIэ и министр Къумахуэ Мухьэдин. «КIыщокъуэ Алим и усэхэр, и Iэдакъэ къыщIэкIа псори фIыуэ зэрыфлъагъурщ, шэч хэмылъу, илъэс къэс мыбдежым фыкъыщIыщызэхуэсыр, — жиIащ абы. — Ар классикщ, сыт зэмани и тхыгъэхэмрэ и гупсысэхэмкIэ цIыхугухэм носри».
Ди республикэм и ТхакIуэхэм я зэгухьэныгъэм и правленэм хэт Котляровэ Марие къыщыпсалъэм къыхигъэщащ Къэбэрдей-Балъкъэрым зэрыщыпсэу илъэсхэр къыгуэхыпIэ имыIэу КIыщокъуэм и гъащIэмрэ и гуащIэмрэ зэрепхар. Езым и мызакъуэу, зэман-зэманкIэрэ къыдэкIуэ-тей щIэблэми абы и тхыгъэхэм яжь зыщIимыхуа зэрахэмытыр, дяпэкIи апхуэдэ къызэрымыхъунур къыхигъэщащ.
КIыщокъуэ Алим и ехъулIэныгъэхэм лъабжьэ яхуэхъуауэ къилъытэм, и гъащIэм епхауэ езыр зыщыгъуазэхэм я гугъу ищIащ Шэджэм муниципальнэ районым и щIыпIэ самоуправленэм и унафэщI Уэдыжь Хьэсанш икIи жиIащ зэIущIэм зыкърезыгъэхьэлIахэр усакIуэр къыщалъхуа Щхьэлыкъуэ къуажэм зэрырагъэблагъэр. «Иджырей адыгэ усыгъэм и классикыу сыт зэмани къэнэжынущ КIыщокъуэ Алим, ар дунейм зэрехыжрэ илъэс пщыкIух хъуарэ пэт, и тхыгъэхэр зыфIэгъэщIэгъуэнхэм къахэхъуэ зэпытщ», — жиIащ Хьэсанш.
Зэхыхьэм щытепсэлъыхьащ КIыщокъуэм и щIэинхэм, и IэдакъэщIэкI тхыгъэхэм я цIэ къыщраIуащ, и усэхэм къыщеджащ. КъБР-м и цIыхубэ усакIуэ Созаев Ахъмэт къызэхуэсахэр иригъэдэIуащ КIыщокъуэм теухуа и усэм.
Фэеплъым удз гъэгъахэр тралъхьа иужь, пэкIум хэтахэр кIуащ усакIуэм и музей Щхьэлыкъуэ къуажэм дэтым.
ХЬЭПЭ Наталье.
Сурэтхэр КЪАРЕЙ Элинэ трихащ.
